Dårligt vejr på vej ned ad dagens helt store bjerg, Col de l'Iseran, satte fredag en stopper for 19. etape af Tour de France.

Det skriver Tour de France på Twitter.



Tv-billeder fra etapen viser blandt andet voldsomme mængder af regn på vejene og sågar et mudderskred.



Det oplyses, at tiderne på toppen af Col de l'Iseran bliver gældende.

Her kom Ineos-rytteren Egan Bernal først foran Simon Yates og Warren Barguil. På vej op ad bjerget blev Julian Alaphilippe sat, og Bernal havde inden da taget nok tid til at overtage løbets gule førertrøje.

Det er endnu ikke blevet officielt meldt ud af Tour de France, at colombianeren er ny mand i den gule trøje.

Det kan ende med at blive en sort dag for de franske vinderdrømme i Tour de France. Ud over Alaphilippes tidstab måtte Thibaut Pinot, der viste sig frem i Pyrenæerne og lå nummer fem i klassementet, udgå tidligt fredag på grund af smerter i låret.



Inden da var et stort udbrud kommet afsted. Store navne som Rigoberto Uran, Simon Yates og Warren Barguil var med. Det samme var danske Magnus Cort. Modsat torsdag fik frontgruppen dog aldrig særlig lang snor.



I favoritgruppen blev tempoet nemlig skruet godt op af Ineos-holdet på Col de L'Iseran, som med sin top 2770 meter over havets overflade er det højeste punkt i årets Tour.

Det tog pusten fra de fleste, og cirka seks kilometer fra toppen begyndte favoritterne så at stikke til hinanden. Først angreb Geraint Thomas, så Steven Kruijswijk. Det fik Julian Alaphilippe til at knække. Lidt efter stak Egan Bernal afsted fra dem alle.



Accelerationerne betød, at det meste af udbruddet blev hentet og overhalet, og så sad Bernal i front sammen med Yates, Uran og Barguil. De tre sidstnævnte måtte dog alle give fortabt over for den flyvende colombianer, der kørte alene over toppen.

Yates fik genskabt kontakten med Bernal på nedkørslen, inden løbet altså blev stoppet på grund af det voldsomme vejr.



/ritzau/